	Na temelju članka 15. stavka 2. Zakona o javnoj nabavi (Narodne novine, 120/16, 114/22 i 48/26) i članka 29. st. 2. toč. 3. Statuta Osnovne škole Vugrovec-Kašina, Školski odbor OŠ Vugrovec-Kašina na sjednici održanoj __________ 20926. donosi

PRAVILNIK
O PRAVILIMA, UVJETIMA I POSTUPCIMA JEDNOSTAVNE NABAVE

I. OPĆE ODREDBE
Članak 1.
	Ovim Pravilnikom o pravilima, uvjetima i postupcima jednostavne nabave Osnovne škole Vugrovec-Kašina (dalje u tekstu: Pravilnik)  uređuju se pravila, uvjeti i postupci jednostavne nabave roba, usluga i radova za potrebe javnog naručitelja Osnovne škole Vugrovec-Kašina (u daljem tekstu: Naručitelj).

Članak 2.
	Pojmovi koji se koriste u ovom Pravilniku, a koji imaju rodno značenje, koriste se neutralno i odnose se jednako na muški i ženski spol.

Članak 3.
	Jednostavna nabava je nabava roba i usluga čija je procijenjena vrijednost nabave, bez poreza na dodanu vrijednost (PDV) manja od 50.000,00 eura te nabava radova čija je procijenjena vrijednost bez PDV-a manja od 100.000,00 eura (dalje u tekstu:  jednostavna nabava).
	Procijenjena vrijednost nabave mora biti valjano određena u planu nabave. Izračunavanje procijenjene vrijednosti nabave temelji se na ukupnom iznosu, bez poreza na dodanu vrijednost (PDV-a), uključujući sve opcije i mogućnosti obnavljanja ugovora odnosno narudžbenica.
	Na postupke jednostavne nabave propisane ovim Pravilnikom ne primjenjuje se Zakon o javnoj nabavi (dalje u tekstu: ZJN 2016), osim:
· članka 15. ZJN 2016 koji je integriran u Pravilnik i
· onih dijelova i članka ZJN 2016 na čiju se primjenu izričito poziva u ovom pravilniku
· na značenje pojmova navedenih u ovom Pravilniku na odgovarajući način se primjenjuju značenja pojmova iz ZJN 2016


Članak 4.
	Ovim se Pravilnikom, sukladno članku 15. ZJN 2016 uređuju pravila:
· o poštivanju načela javne nabave iz članka 4. ZJN 2016 i sprječavanju, prepoznavanju i uklanjanju sukoba interesa sukladno odredbama članaka 75. do 83. ZJN 2016
· o osiguranju pravne zaštite gospodarskim subjektima i to putem prigovora čelniku tijela, odnosno ravnatelju čija je procijenjena vrijednost veća od 15.000,00 eura
· o mogućnosti primjene elektroničkih sredstava komunikacije nabave čija je procijenjena vrijednost veća od 15.000,00 eura.

Članak 5.
U postupcima jednostavne nabave naručitelj koristi elektronička sredstva komunikacije radi slanja zahtjeva za dostavu ponuda, zaprimanja ponuda, razmjene informacija s gospodarskim subjektima, dostave odluka i obavijesti te dokumentiranja postupka
Komunikacija i svaka druga razmjena informacija između naručitelja i gospodarskih subjekata u postupcima jednostavne nabave procijenjene vrijednosti nabave manje od 5.000,00 eura provodi se putem elektroničke pošte i/ili putem EOJN RH, ako je takav način komunikacije određen u zahtjevu za dostavu ponuda.
Komunikacija i svaka druga razmjena informacija između naručitelja i gospodarskih subjekata u postupcima jednostavne nabave procijenjene vrijednosti nabave jednake ili veće od 5.000,00 eura provodi se putem EOJN EH, osim u dijelu u kojem sustav dopušta ili zahtijeva drugačije postupanje.
Elektronička komunikacija mora se provoditi na način koji osigurava jednak tretman gospodarskih subjekata, integritet podataka, povjerljivost poslovnih informacija i mogućnost dokumentiranja poduzetih radnji. 

II. PLANIRANJE JEDNOSTAVNE NABAVE

Članak 6.
	Naručitelj donosi Plan nabave za kalendarsku godinu. U Planu nabave navode se svi predmeti nabave čija je procijenjena vrijednost jednaka ili veća od 5.000,00 eura (bez PDV-a).
Plan nabave Naručitelja za kalendarsku godinu, kao i sve njegove kasnije izmjene i dopune donosi ravnatelj.
Plan nabave za kalendarsku godinu, kao i sve njegove kasnije izmjene i dopune Naručitelj objavljuje u EOJN RH u roku 8 dana od dana njihovog donošenja.


III. PRAVILA POSTUPANJA
Članak 7.
U provedbi postupaka jednostavne nabave sukladno ovom Pravilniku, Naručitelj je obvezan poštivati osnovna načela javne nabave (načelo slobode kretanja robe, načelo slobode poslovnog nastana i načelo slobode pružanja usluga), kao i načela koja iz toga proizlaze kao što su načelo tržišnog natjecanja, načelo jednakog tretmana, načelo zabrane diskriminacije, načelo uzajamnog priznavanja, načelo razmjernosti i načelo transparentnosti.
Jednostavna nabava ne smije biti osmišljena s namjerom da se određenim gospodarskim subjektima neopravdano da prednost ili ih se stavi u nepovoljan položaj.
Naručitelj je dužan primjenjivati odredbe ovog Pravilnika na način koji omogućava učinkovitu nabavu te ekonomično i svrhovito trošenje javnih sredstava.
Prilikom određivanja predmeta nabave, Naručitelj je dužan postupati pažnjom dobrog gospodarstvenika.
Vrijednost nabave ne smije se dijeliti s namjerom izbjegavanja primjene ZJN 2016 ili postupaka jednostavne nabave propisanih ovim Pravilnikom.

Članak 8.
	U provedbi postupaka jednostavne nabave primjenjivat će se i drugi zakoni, podzakonski propisi te akti Naručitelja ovisno o pojedinom predmetu nabave.

IV. POKRETANJE POSTUPKA JEDNOSTAVNE NABAVE

Članak 9.
	Postupak jednostavne nabave pokreće se slanjem zahtjev za dostavu ponuda gospodarskim subjektima.
	Uvjet za pokretanje postupka su planirana financijska sredstva u financijskom planu Naručitelja za godinu u kojoj obveze za ugovoreni predmet nabave dospijevaju na naplatu. U slučaju da predložena nabava nije u skladu s financijskim planom i/ili planom nabave, a predložena nabave se namjerava realizirati, prije sklapanja ugovora, odnosno izdavanja narudžbenice izvršit će se dopuna financijskog plana i/ili izmijeniti plan nabave.
	U postupcima jednostavne nabave koji se provode putem Modula jednostavne nabave imenuje se stručno povjerenstvo od najmanje dva člana. Planove stručnog povjerenstva iz ovog stavka internom odlukom imenuje ravnatelj. Stručno povjerenstvo priprema i provodi postupak jednostavne nabave.


V.. PREDMET I PROCIJENJENA VRIJEDNSOT NABAVE
Članak 10.
	Predmet nabave mora se opisati na jasan, nedvojben, potpun i neutralan način koji osigurava usporedivost ponuda u pogledu uvjet i zahtjeva koji su postavljeni.
	Opis predmeta nabave ne smije pogodovati određenom gospodarskom subjektu.
	Predmet nabave se određuje na način da predstavlja tehničku, tehnološku, oblikovnu, funkcionalnu ili drugu objektivno odredivu cjelinu.
Procijenjena vrijednost nabave mora biti određena u trenutku slanja zahtjeva za dostavu ponuda. Izračunavanje procijenjene vrijednosti nabave temelji se na ukupnom iznosu bez poreza na dodanu vrijednost (PDV-a) uključujući sve opcije i moguća obnavljanja ugovora.


VI. POSTUPAK NABAVE
Članak 11.
	Postupke jednostavne nabave procijenjene vrijednosti nabave manje od 5.000,00 eura Naručitelj provodi prikupljanjem najmanje jedne (1) ponude. Ponuda čija cijena prelazi procijenjenu vrijednost nabave propisanu ovim stavkom odbit će se kao neprihvatljiva.
	Postupke jednostavne nabave procijenjene vrijednosti jednake ili veće od 5.000,00 eura, a manje ili jednake 25.000,00 eura za robe i usluge, odnosno 45.000,00 eura za radovi Naručitelj provodi putem modula jednostavne nabave, slanjem zahtjeva za dostavu ponuda prema najmanje tri (3) gospodarska subjekta i/ili javnom objavom. Ponuda čija cijena prelazi iznose najvećih procijenjenih vrijednosti nabave propisanih ovim stavkom odbit će se kao neprihvatljiva, osim ako je postupak proveden javnom objavom u modulu jednostavne nabave.
	Postupke jednostavne nabave procijenjene vrijednosti veće od 25.000,00 eura za robe i usluge, odnosno 45.000,00 eura za radovi Naručitelj provodi putem javne objave u modulu jednostavne nabave. Ponuda čija je cijena jednaka ili veća od pragova jednostavne nabave propisanih ZJN 2016 odbit će se kao neprihvatljiva.
	Iznimno, Naručitelj može provesti postupak jednostavne nabave slanjem zahtjeva za dostavu ponuda prema manje od 3 (tri) gospodarska subjekta putem Modula jednostavne nabave: 
a) ako nije podnesena nijedna ponuda ili nijedna valjana ponuda u prethodno provedenom postupku jednostavne nabave, pod uvjetom da početni ugovorni uvjeti nisu bitno izmijenjeni
b) ako zbog objektivnih razloga predmet nabave može izvršiti, isporučiti ili prućiti samo određeni gospodarski subjekt, i to:
1. ako je predmet nabave stvaranje ili stjecanje jedinstvenog umjetničkog djela ili umjetničke izvedbe
2. ako iz tehničkih razloga predmet nabave može isporučiti samo određeni gospodarski subjekt ili
3. ako je to nužno radi zaštite isključivih prava, uključujući prava intelektualnog vlasništva
c) ako postoji iznimna žurnost uzrokovana događajima koje naručitelj nije mogao predvidjeti niti na njih utjecati
d) Naručitelj je u zahtjevu za dostavu ponuda, dužan obrazložiti razloge za primjenu iznimke te priložiti dokaze o njezinom postojanju, ako je primjenjivo.

Članak 12.
	Način dostave ponude određuje se u zahtjevu za dostavu ponuda.
	Zahtjev za dostavu ponuda obvezno sadrži podatke o naručitelju (naziv, sjedište, OIB, osoba zadužena za kontakt), evidencijski broj nabave, vrstu postupka, procijenjenu vrijednost nabave, opis, količina i tehničke specifikacije predmeta nabave (troškovnik), rok za dostavu ponude, mjesto i rok izvršenja i kriterij za odabir.
	Zahtjev za dostavu ponuda može sadržavati i druge podatke koji se odnose na osnove isključenja, uvjete sposobnosti gospodarskog subjekta, jamstva i ostale odredbe (obilazak lokacije, posebni uvjeti izvršenja, odredbe koje se odnose n zajednicu ponuditelja, podugovaratelje i oslanjanje na sposobnosti drugih subjekata, navod o primjeni trgovačkih običaja (uzanci), norme osiguranja kvalitete ili upravljanja okolišem i drugo).
	U postupcima jednostavne nabave, zahtjev za dostavu ponuda šalje se istodobno svim gospodarskim subjektima.

Članak 13.
	Rok za dostavu ponuda iznosi u pravilu najmanje 5 dana od dana slanja zahtjeva za dostavu ponuda.
	U opravdanim slučajevima (iznimna žurnost i dr.) može se odrediti i kraći rok za dostavu ponuda ako je kraći rok objektivno dovoljan za dostavu ponuda.

Članak 14.
	Ponude se dostavljaju Naručitelju putem elektroničke pošte, odnosno u slučaju kada se postupak jednostavne nabave provodi kroz modul jednostavne nabave u EOJN RH, ponude se dostavljaju isključivo putem istog modula.
	Otvaranje ponuda nije javno.
	Ako se postupak jednostavne nabave provodi putem modula jednostavne nabave, o otvaranju ponuda sastavlja se zapisnik koji generira EOJN RH.
	Ponude zaprimljene nakon roka za dostavu ponuda neće se razmatrati.


Članak 15.
	Ponude zaprimljene u roku za dostavu ponuda pregledavaju se i ocjenjuju na temelju uvjeta i zahtjeva navedenih u zahtjevu za dostavu ponuda.
	Ponude se uspoređuju na temelju cijene ponuda bez poreza na dodanu vrijednost.
	Ako je zaprimljeno više ponuda ili je postupak proveden u modulu jednostavne nabave, o pregledu i ocjeni ponuda sastavlja se zapisnik.
	Zapisnik o pregledu i ocjeni ponuda sadrži najmanje analitički prikaz zaprimljenih ponuda sukladno uvjetima i zahtjevima iz poziva za dostavu ponuda i rangiranje valjanih ponuda prema kriteriju za odabir.
	Zapisnik potpisuju članovi stručnog povjerenstva iz čl. 9. st. 3. ovog Pravilnika, a ako nema stručnog povjerenstva, zapisnik potpisuje službenik koji je pregledao i ocijenio ponude i ravnatelj.

Članak 16.
	Naručitelj na osnovi rezultata pregleda i ocjena ponuda te kriterija za odabir ponude izrađuje obavijest o dodjeli ugovora/narudžbenice, odnosno ako je postupak jednostavne nabave proveden putem Modula jednostavne nabave odluku o odabiru i/ili obavijest o dodjeli ugovora/narudžbenice ili odluku o poništenju postupka.
	Obavijest o dodjeli ugovora/narudžbenice, odnosno odluke o odabiru dostavlja se ponuditeljima elektroničkom poštom ili putem Modula jednostavne nabave.
	Ako je u postupku jednostavne nabave iz čl. 11. st. 1. ovog Pravilnika prikupljena jedna ponuda koje je ujedno i odabrana, ne izrađuje se obavijest o dodjeli ugovora/narudžbenice nego se ponuditelju izdaje narudžbenica, odnosno s ponuditeljem se sklapa ugovor o nabavi.
	Ako su dvije ili više valjanih ponuda jednako rangirane prema kriteriju za odabir ponude, odabrat će se ponuda koja je ranije zaprimljena.
	Obavijest o dodjeli ugovora/narudžbenice i/ili odluka o odabiru sadrži: podatke o javnom naručitelju, predmet nabave, procijenjenu vrijednost nabave, naziv ponuditelja čija je ponuda odabrana, razlog odabira, te u postupcima jednostavne bave čija je procijene vrijednost veća od 15.000,00 eura i uputu o pravu na podnošenje prigovora.	
	Odabranom ponuditelja izdat će se narudžbenica ili će se s njim sklopiti ugovor o nabavi.
	U postupcima jednostavne nabave čija je procijenjena vrijednost veća od 15.000,00 eura, ne može se sklopiti ugovor o nabavi, odnosno izdati narudžbenica do isteka roka za podnošenje prigovora, osim ako je u postupku nabave zaprimljena samo jedna ponuda koja je ujedno i odabrana.


Članak 17.
	Naručitelj će poništiti postupak jednostavne nabave ako:
· postanu poznate okolnosti zbog kojih ne bi došlo do pokretanja postupka jednostavne nabave, da su bile poznate prije
· postanu poznate okolnosti zbog kojih bi došlo do sadržajno bitno drugačijeg poziva za dostavu ponuda, da su bile poznate prije
· nije pristigla nijedna ponuda
· nema nijednog sposobnost ponuditelja
· je cijena svih ponuda jednaka ili veća od pragova jednostavne nabave
· nakon isključenja ponuditelja ili odbijanja ponuda ne preostane nijedna valjana ponuda
· je cijena najpovoljnije ponude veća od procijenjene vrijednosti nabave, osim ako javni naručitelj ima ili će imati osigurana sredstva te isto nije u suprotnosti s čl. 11. ovog Pravilnika
· ako je to potrebno radi zaštite javnog interesa.
Odluka/Obavijest o poništenju postupka jednostavne nabave dostavlja e elektroničkom poštom ili putem Modula jednostavne nabave gospodarskim subjektima kojima je upućen ili su preuzeli zahtjev za dostavu ponuda, ako se postupak poništava prije isteka roka za dostavu ponuda, odnosno gospodarskim subjektima koji su u roku za dostavu ponuda predali ponudu, ako se postupak poništava nakon otvaranja ponuda.       
Odluka/Obavijest o poništenju postupka jednostavne nabave sadrži: podatke o javnom naručitelju, predmet nabave, procijenjenu vrijednost nabave i obrazloženi razlog poništenja.

VII. PRIGOVOR

Članak 18.
	Prigovor je pravni lijek kojim gospodarski subjekt pobija postupanje Naručitelja u odnosu na sadržaj zahtjeva za dostavu ponuda, odluku o odabiru, odluku o poništenju, te izmjene sklopljenog ugovora u postupcima jednostavne nabave čija je procijenjena vrijednost veća od 15.000,00 eura.
U postupcima jednostavne nabave čija je procijenjena vrijednost veća od 15.000,00 eura, gospodarski subjekt koji ima ili je imao pravni interes za dobivanje određenog ugovora/narudžbenice o jednostavnoj nabavi i koji je pretrpio ili bi mogao pretrpjeti štetu od navodnog kršenja subjektivnih prava ima pravo izjaviti prigovor odgovornoj osobi Naručitelja.
Prigovor iz stavka 2. ovog članka se izjavljuje u roku 5 dana od dana:
1. objave odluke o odabiru ili odluke/obavijesti o poništenju
2. objave izmjene ugovora u EOJN RH u odnosu na slučaje i okolnosti kojima se opravdava izmjena ugovora
Gospodarski subjekt ima pravo podnijeti prigovor na sadržaj zahtjeva za dostavu ponuda, sukladno stavku 2. ovog članka u roku 5 dana nakon objave odluke o odabiru ili odluke/obavijesti o poništenju, samo ako je putem modula jednostavne nabave u EOJN RH upozorio naručitelja na konkretnu nezakonitost najkasnije tijekom drugog dana prije dana isteka roka određenog za dostavu ponuda i ako naručitelj predmetnu nezakonitost nije ispravio najkasnije tijekom jednog dana prije dana isteka roka određenog za dostavu ponuda.
Podnošenje prigovora odgađa sklapanje ugovora ili izdavanje narudžbenice.
Ako tijekom roka za prigovor sustav na poslužitelju EOJN RH postane nedostupan, rok za prigovor produžuje se za onoliko dana koliko je sustav bio nedostupan.
Ako je sustav na poslužitelja EOJN RH bio nedostupan samo zadnjeg dana roka za prigovore, rok za prigovore produžuje se do isteka prvog sljedećeg radnog dana.
Ako posljednji dan roka za podnošenje prigovora pada na državni blagdan, subotu ili nedjelju, rok istječe protekom posljednjeg sata sljedećeg radnog dana.

Članak 19.
	Prigovor se dostavlja isključivo putem Modula jednostavne nabave EOJH RH-
	Prigovor mora sadržavati najmanje:
1. podatke o podnositelju prigovora (naziv ili osobno ime, OIB ili odgovarajući identifikacijski broj, ako je predviđen u nacionalnom zakonodavstvu, adresu sjedišta ili prebivališta)
2. naziv naručitelja i oznaku postupka jednostavne nabave (evidencijski broj nabave ili broj objave u EOJN RH i naziv predmeta nabave)
3. akt na koji se prigovor odnosi
4. kratko obrazloženje činjenica i navoda na kojima se prigovor temelji (opis eventualnih nepravilnosti i obrazloženje) i dokaze kojima se te činjenice utvrđuju
Ako je prigovor sadržava kakav nedostatak koji onemogućuje postupanje po prigovoru, odnosno ako je nerazumljiv i nepotpun, Naručitelj će putem Modula jednostavne nabave pozvati podnositelja prigovora da u roku od 3 dana od poziva otkloni nedostatak, uz upozorenje na pravne posljedice iz čl. 21. st. 2. ovog Pravilnika.

Članak 20.
Podnositelj prigovora može odustati od prigovora sve do dostave odluke o prigovoru.
Odustanak od prigovora ne može se opozvati.
Ako podnositelj prigovora odustane od prigovora, odgovorna osoba naručitelja će obustaviti postupak po prigovoru.


Članak 20.
Odgovorna osoba naručitelja odlučuje o prigovoru u roku 8 (osam) dana od dana podnošenje prigovora. 
U postupku po prigovoru, odgovorna osoba naručitelja, može:
a) obustaviti postupak odlučivanja o prigovoru, ako gospodarski subjekt koji je izjavio prigovor odustane od prigovora 
b) odbaciti prigovor koji je nedopušten, nepravodoban, izjavljen od neovlaštene osobe i u kojem nedostaci nisu otklonjeni u za to određenom roku, a po prigovoru se ne može postupiti u 
c) odbiti prigovor kao neosnovan
d) usvojiti prigovor te u tom slučaju poništiti odluku, postupak ili radnju u dijelu u kojem su zahvaćeni nezakonitošću
Odluka o prigovoru dostavlja se podnositelju prigovora putem Modula jednostavne nabave. 
Protiv odluke odgovorne osobe Naručitelja donesene povodom prigovora žalba nije dopuštena, ali se može pokrenuti upravni spor pred mjesno nadležnim upravnim sudom u roku od 30 dana od dana dostave odluke o prigovoru.
 Podnositelju prigovora ne pripada pravo na naknadu troškova u povodu izjavljenog prigovora

VIII. PRAĆENJE IZVRŠENJA I IZVJEŠTAVANJE

Članak 21.
	U postupcima jednostavne nabave, temeljem članka 11. st. 2. ovog Pravilnika, Naručitelj je dužan osigurati revizijski trag koji se sastoji najmanje od: zahtjeva za dostavu ponuda s dokazom o istodobnom slanju gospodarskim subjektima (čl. 12.), dostavljenih ponuda, zapisnika o pregledu i ocjeni ponuda, ako je primjenjivo (čl. 15.), obavijesti o odabiru s dokazom slanja ponuditeljima, ako je primjenjivo (čl. 16.) izdane narudžbenice/sklopljenog ugovora i svih njegovih dodataka.
	Cjelokupna dokumentacija čuva se najmanje četiri godine od izdavanja narudžbenice/sklapanja ugovora o jednostavnoj nabavi.
	Naručitelj je dužan pratiti izvršenje izdane narudžbenice/sklopljenog ugovora od izdavanja narudžbenice i potpisivanja ugovora do izvršenja svih obveza.
	U slučaju potrebe za izmjenom ili raskidom izdane narudžbenice/sklopljenog ugovora, Naručitelj je dužan pravovremeno izmijeniti/raskinuti narudžbenicu ili sklopiti dodatak/raskinuti ugovor. Na izmjene narudžbenice/sklopljenog ugovora na odgovarajući se način primjenjuju odredbe ZJN 2016 o izmjeni ugovora o javnoj nabavi za vrijeme njegovog trajanja.

IX. REGISTAR UGOVORA, OKVIRNIH SPORAZUMA I IZDANIH NARUDŽBENICA

Članak 22.
	U registar ugovora, okvirnih sporazuma i izdanih narudžbenica Naručitelja (u daljem tekstu: Registar ugovora) evidentiraju se svi predmeti nabave čija je procijenjena vrijednost nabave jednaka ili veća 5.000,00 eura, a koji su navedeni u Planu nabave Naručitelja.
	Registar ugovora i sve njegove kasnije promjene Naručitelj je obvezan objaviti u EOJN RH.
	U slučaju jednostavne nabave, ako Naručitelj predmet nabave nabavlja putem narudžbenica, u Registar ugovora unosi se ukupan iznos za taj predmet nabave, neovisno o broju narudžbenica izdanih tijekom godine.
	Ako su za predmet jednostavne nabave, narudžbenice izdavane za više gospodarskih subjekata, u Registar ugovora unosi se ukupan iznos za taj predmet nabave za svakog pojedinog gospodarskog subjekta, neovisno o broju narudžbenica izdanih tijekom godine jednom gospodarskom subjektu.

X. PRIJELAZNE I ZAVRŠNE ODREDBE

Članak 23.
	Ovaj Pravilnik stupa na snagu osmog dana od dana objave na oglasnoj ploči Naručitelja.

Članak 24.
	Stupanjem na snagu ovog Pravilnika prestaje važiti Pravilnik o pravilima, uvjetima i postupcima jednostavne nabave roba, radova i usluga u OŠ Vugrovec-Kašina, KLASA: 011-03/24-02/01, URBROJ: 251-227-01-24-01 od 26. veljače 2024. godine.

Članak 25.
	Nakon stupanja na snagu, ovaj Pravilnik će se objaviti na mrežnoj stranici Naručitelja https://os-vugrovec-kasina.skole.hr/ i učiniti dostupnim u EOJN RH.      





KLASA:
URBROJ: 251-227-01-26-01
Kašina, __________________
								Predsjednik Školskog odbora

								_________________________
								  (Kristijan Prugovečki, prof.)


	Ovaj Pravilnik je objavljen na oglasnoj ploči Naručitelja dana __________________ i stupio je na snagu ____________________ 2026. godine.              


										Ravnatelj


									______________________
									   (Vladimir Vuger, prof.)                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                           
